č. 11/2019-210/1596

**PROPOZÍCIE**

# ZLATÁ PRIADKA 2020

**49. ročník**

**celoštátnej postupovej súťaže a prehliadky detskej dramatickej tvorivosti**

**November 2019**

Národné osvetové centrum | Námestie SNP 12 | 812 34 Bratislava | IČO: 00164615 | www.nocka.sk

## 1. VŠEOBECNÁ CHARAKTERISTIKA

### 1.1. Charakteristika súťaže

1.1.1. Celoštátna postupová súťaž a prehliadka detskej dramatickej tvorivosti Zlatá priadka je **vrcholným podujatím** tohto druhu na Slovensku.

1.1.2. Súťaž je určená **deťom do 15 rokov**.

1.1.3. Súťaž nie je tematicky zameraná ani vymedzená.

1.1.4. Súťaž sa koná **každý rok**.

### 1.2. Ciele súťaže

1.2.1. **Hlavným cieľom súťaže** je nadobúdanie vedomostí, rozvíjanie zručností a umeleckoodborný rast kolektívov a jednotlivcov prostredníctvom poznávania, realizácie a prezentácie umeleckej tvorby v oblasti detskej dramatickej tvorivosti.

1.2.2. Ďalšími cieľmi sú:

1.2.2.1. prezentovať výsledky dobrovoľnej záujmovej činnosti žiakov na školách;

1.2.2.2. na báze zdravej súťaživosti rozvíjať záujmy, talent, nadanie a odbornosť mladých ľudí v čase vyučovacieho a mimo vyučovacieho procesu;

1.2.2.3. prezentovať a konfrontovať uplatňovanie rôznych štýlov práce s deťmi v integrácii majoritných a minoritných skupín (zdravotne znevýhodnených, národnostných a pod.);

1.2.2.4. vytvárať priestor na vzájomnú inšpiráciu, vzdelávanie a výmenu skúseností umelecko-pedagogického vedenia detských súborov;

1.2.2.5. umožniť pedagogickým zamestnancom využívať poznatky zo súťaže na skvalitnenie výchovno-vzdelávacieho procesu.

### 1.3. Riadenie súťaže

1.3.1. Vyhlasovateľom a odborným garantom je Národné osvetové centrum z poverenia Ministerstva kultúry SR a Ministerstva školstva, vedy, výskumu a športu SR[[1]](#footnote-1).

1.3.2. Organizátormi sú krajské a regionálne osvetové a kultúrne strediská, mestské kultúrne strediská a ďalšie kultúrne subjekty.

|  |  |
| --- | --- |
| **Vyhlasovateľ**  | Turčianske kultúrne stredisko v Martine v zriaďovateľskej pôsobnosti ŽSK  |
| **Odborný garant**  | Národné osvetové centrum  |
| **Organizátor** | Turčianske kultúrne stredisko v Martine v zriaďovateľskej pôsobnosti ŽSK |
| **Spoluorganizátor** | Mesto Turčianske Teplice |
| **Termín a miesto konania** | 30.03. 2019Mestský úrad, Turčianske Teplice |

## 2. ŠTRUKTÚRA SÚŤAŽE

### 2.1. Kolá súťaže

2.1.1. Súťaž má postupový charakter a je **trojstupňová**:

2.1.1.1. regionálne súťaže a prehliadky;

2.1.1.2. krajské súťaže a prehliadky; 2.1.1.3. celoštátna súťaž a prehliadka.

2.1.2. Základným stupňom súťaže je regionálne kolo. Z regionálnych postupových súťaží postupujú víťazi do krajských súťaží. Víťazi krajských kôl postupujú do celoštátneho kola.

2.1.3. Súťaž na vyšších stupňoch pozostáva zo súťažných vystúpení, interného hodnotenia poroty, odborného seminára a môže byť obohatená o tvorivé dielne alebo iné aktivity.

2.2. Súťažné kategórie

Súťaž nemá súťažné kategórie.

## 3. PODMIENKY PRE SÚŤAŽIACICH

### 3.1. Prihlasovanie

3.1.1. Súťaže sa môžu zúčastniť všetky detské a mládežnícke divadelné súbory, ktoré vyvíjajú svoju umeleckú činnosť na území Slovenskej republiky.

3.1.2. Do základného kola súťaže sa kolektívy/jednotlivci prihlasujú podľa **miesta svojho bydliska/pôsobenia**. Ak sa v mieste bydliska/pôsobenia neuskutoční regionálne kolo, môžu sa prihlásiť do regionálneho kola v inom regióne daného kraja, ak s tým budú súhlasiť organizátori.[[2]](#footnote-2)

3.1.3. Do súťaže sa súbory **prihlasujú** vyplnením elektronického formulára na stránke Národného osvetového centra [http://www.nocka.sk/sutaze-a-prehliadky/zlata-priadka/,](http://www.nocka.sk/sutaze-a-prehliadky/zlata-priadka/) v časti „Chcem sa prihlásiť“.

### 3.2. Súťažné podmienky

3.2.1. Súťaž sa koná v slovenskom jazyku.

3.2.2. Kolektív/jednotlivec prechádza všetkými stupňami súťaže **s tou istou inscenáciou**, ktorú uvedie v základnom stupni súťaže.[[3]](#footnote-3)

3.2.3. Kolektívy sa môžu prezentovať v týchto žánroch divadelného umenia: **činohra, bábkové divadlo, hudobno-dramatické divadlo, pohybové a pantomimické divadlo, dramatické hry detí**.

3.2.4. Kolektívy/jednotlivci môžu inscenovať **literárne, dramatické,** alebo **autorské texty.**

3.2.5. Do súťaže sa môžu prihlásiť kolektívy a jednotlivci – **žiaci 1. až 9. ročníka základných škôl a 1. až 4. ročníka osemročných gymnázií** (vo veku od 6 do 15 rokov vrátane). Prípadné výnimky sa môžu konzultovať s odborným pracovníkom Národného osvetového centra.

3.2.6. Súťažiaci sa **nemôžu** prezentovať so súťažným programom, s ktorým sa zúčastnili na súťažiach vyhlasovaných Národným osvetovým centrom v predchádzajúcich rokoch.

3.2.7. Podmienkou účasti kolektívov/jednotlivcov je **predloženie textu s uvedením autora** a prekladateľa alebo scenára inscenácie s uvedením autora, resp. zostavovateľa scenára, autora dramatizácie a režiséra inscenácie.

## 4. POŽIADAVKY NA ORGANIZÁTOROV

### 4.1. Regionálne súťaže a prehliadky

4.1.1. Súťaže a prehliadky na regionálnej úrovni je potrebné uskutočniť najneskôr do **31. marca 2020**.

4.1.2. Termín regionálneho kola je potrebné nahlásiť zodpovednému pracovníkovi Národného osvetového centra najneskôr do 30. 11. 2019.

4.1.3. Organizátor zabezpečí pre členov odbornej poroty možnosť dôkladnej prípravy na hodnotiacu prácu poskytnutím textov pred začiatkom súťaže.

4.1.4. Protokol o udelení cien a výsledkov a hodnotiacu správu predsedu poroty zaslať najneskôr do 7 dní po ukončení súťaže zodpovednému organizátorovi konkrétneho krajského kola súťaže a zodpovednému pracovníkovi Národného osvetového centra.

### 4.2. Krajské súťaže a prehliadky

4.2.1. Súťaže a prehliadky na krajskej úrovni je potrebné uskutočniť najneskôr do **20. apríla 2020**.

4.2.2. Termín krajského kola je potrebné nahlásiť zodpovednému pracovníkovi Národného osvetového centra najneskôr do **30. 11. 2019**.

4.2.3. Organizátor zabezpečí pre členov odbornej poroty možnosť dôkladnej prípravy na hodnotiacu prácu poskytnutím textov pred začiatkom súťaže.

4.2.4. Protokol o udelení cien a výsledkov a hodnotiacu správu predsedu poroty zaslať najneskôr do 7 dní po ukončení súťaže zodpovednému pracovníkovi Národného osvetového centra.

4.2.5. Podľa svojich možností treba zabezpečiť **videozáznam** súťažných vystúpení a dodať jeden exemplár zodpovednému pracovníkovi Národného osvetového centra **najneskôr** **30 dní** pred termínom konania celoštátneho kola súťaže.

### 4.3. Celoštátna súťaž a prehliadka

4.3.1. Organizátorom je mesto Šaľa a Mestské kultúrne stredisko v Šali a uskutoční sa **27. – 30.**

**mája 2020 v Šali.**

## 5. HODNOTENIE SÚŤAŽE

### 5.1. Poroty

5.1.1. Na objektívne hodnotenie súťažných predstavení sa zostavujú odborné poroty z aktívnych odborníkov z divadelnej oblasti s adekvátnou viacročnou praxou, pričom odporúčané zloženie poroty je režisér, scénograf, dramaturg, učiteľ dramatickej výchovy, pedagóg základnej umeleckej školy, pedagóg konzervatória/pedagóg umeleckej vysokej školy, divadelný teoretik a kritik.

5.1.2. Poroty môžu mať **3 až 7 členov**, pričom odporúčaný počet porotcov je kvôli hlasovaniu nepárny.

5.1.3. Vymenovanie porotcov

5.1.3.1. Regionálne poroty vymenujú riaditelia regionálnych a krajských osvetových stredísk, ktoré organizujú regionálne kolá súťaže. Organizátorom regionálnych kôl odporúčame vyberať porotcov zo zoznamu porotcov, ktorý tvorí prílohu týchto propozícií, a konzultovať porotu s Národným osvetovým centrom.

5.1.3.2. V odbornej porote **na krajskej úrovni** musí byť **jeden člen vybraný Národným osvetovým centrom**. Ostatných členov krajskej poroty vyberajú regionálne a krajské osvetové strediská, ktoré organizujú krajské kolá súťaže. Pri výbere porotcov odporúčame organizátorom krajských kôl vyberať z odporúčaného zoznamu porotcov, ktorý tvorí prílohu týchto propozícií, a konzultovať porotu s Národným osvetovým centrom.

5.1.3.3. Celoštátnu porotu **vymenuje generálny riaditeľ Národného osvetového centra**.

5.1.4. Člen odbornej poroty na každom stupni súťaže nesmie byť v konflikte záujmov, t. j. v porote nemá pôsobiť porotca, ktorý **súťažný kolektív pripravoval** v danej divadelnej sezóne, ktorý je **vedúcim/režisérom** súťažného kolektívu, alebo je so súťažiacimi v **blízkom príbuzenskom vzťahu**.

### 5.2. Hodnotenie súťaže

5.2.1. **Na celoštátnej úrovni** porota zaraďuje súťažiacich podľa celkovej úrovne inscenácie do **zlatého, strieborného a bronzového pásma,** resp. mimo nich. Zároveň porota udeľuje jednu **hlavnú cenu**.

5.2.2. **Na krajskej úrovni** porota udeľuje jeden priamy postup a maximálne dva návrhy na postup do celoštátneho kola.[[4]](#footnote-4)

5.2.3. **Na regionálnej úrovni** porota udeľuje jeden priamy postup a ďalšie návrhy na postup.[[5]](#footnote-5)

5.2.4. V odôvodnených prípadoch môže porota udeliť **špeciálne ceny**.

5.2.5. Na **regionálnej** a **krajskej** úrovni spracúva a odovzdáva organizátorom výsledky súťaže vo forme **hodnotiacej správy**, ktorá obsahuje odbornú analýzu a zdôvodnenie rozhodnutia poroty, **predseda poroty**. Na **celoštátnej** úrovni to vykonáva **každý člen** odbornej poroty.Hodnotiaca správa jeprílohou k propozíciám.

### 5.3. Kritériá hodnotenia

5.3.1. **režijná zložka** – schopnosť budovať dramatickú situáciu, stavbu mizanscén, koherentnosť a vyspelosť režijnej koncepcie, schopnosť režiséra viesť hercov a celkový temporytmus inscenácie,

5.3.2. **dramaturgia** – aktuálnosť textu, jeho prípadná aktualizácia, jazyková úprava a iné možné zásahy do textu súvisiace s inscenáciou, adekvátnosť predlohy veku a záujmom aktérov,

5.3.3. **herecká zložka** – vyspelosť hereckého/interpretačného prejavu, miera korešpondovania s režijnou koncepciou inscenácie (v závislosti od inscenácie prirodzenosť či štylizácia hereckého/interpretačného prejavu), súlad hereckého prejavu so schopnosťami, možnosťami a skúsenosťami aktérov, čistota javiskovej reči (artikulácia, hlas), narábanie s gestikou, mimikou a posturikou, schopnosť hercov presvedčivo (v závislosti od inscenácie) budovať/udržať dramatickú či javiskovú situáciu, súlad hereckého prejavu s témou a koncepciou inscenácie,

5.3.4. **výtvarná zložka** – scénografia inscenácie, kostýmová zložka, práca so svetlom, miera korešpondovania výtvarnej zložky s celkovým vyznením inscenácie, práca s predmetom a rekvizitou,

5.3.5. **pohybová zložka** – prípadné použitie choreografie v inscenácii, pohybová úroveň hereckého/interpretačného prejavu,

5.3.6. **hudobná zložka** – zvládnutie hudobnej dramaturgie inscenácie, miera podpory hudby pri budovaní temporytmu inscenácie, či ako hudobná zložka pomáha jednotlivým situáciám,

5.3.7. **dramaticko-výchovná zložka –** výber inscenačných postupov a prostriedkov s ohľadom na aktéra – jeho vek, záujmy, skúsenosti, mentálnu vyspelosť, sociálne zázemie apod., prejavujúci sa v porozumení, autenticite a vlastnom tvorivom vklade interpretov,

5.3.8. **celkový dojem** – súlad jednotlivých zložiek, výpoveď inscenácie a jej čitateľnosť, autentickosť inscenácie.

### 5.4. Ocenenia

5.4.1. Vecné ceny a diplomy.

5.4.2. Kolektív, alebo jednotlivec, ktorý získal hlavnú cenu na celoštátnom kole súťaže postupuje na festival **Scénická žatva 2020 v Martine** a na **Festival neprofesionálneho umenia TVOR•BA 2020** v Bratislave.

5.4.3. Všetky ďalšie umiestnenia v zlatom pásme na celoštátnej úrovni získavajú návrh na postup na festival **Scénická žatva 2020 v Martine.**

1. **KONTAKT**

6.1. V prípade nejasností kontaktujte odbornú pracovníčku Národného osvetového centra pre divadlo: **Mgr. art. Alexandra Štefková, PhD.**

Národné osvetové centrum

Námestie SNP č. 12 812 34 Bratislava

alexandra.stefkova@nocka.sk 02/204 71 264

Alebo metodika v Turčianskom kultúrnom stredisku:

Mgr. Petra Žilová

Divadelná 656/3

036 01 Martin

divadlo@tks.sk

0917 494 708

043/4132394

## 7. ZÁVEREČNÉ USTANOVENIA

7.1. Propozície nadobúdajú účinnosť podpisom generálneho riaditeľa Národného osvetového centra.

7.2. Prípadné zmeny, doplnenia a spresnenia propozícií vydáva Národné osvetové centrum.

7.3. Súťaž nie je realizovaná s cieľom dosiahnuť zisk.

7.4. V dôsledku nesplnenia akýchkoľvek podmienok uvedených v týchto propozíciách nemusia byť súťažiaci prijatí do súťaže, alebo môžu byť zo súťaže vyradení.

7.5. V prípade, ak je to možné, súťažiaci sú k dispozícii vyhlasovateľovi počas celoštátneho kola na sprievodné prezentačné a spoločenské aktivity v mieste konania súťaže i v blízkom okolí.

7.6. Deti do 15 rokov sú povinné prísť na súťaž v sprievode dospelej osoby (pedagóga, vedúceho súboru, rodiča alebo inej dospelej osoby), ktorá chráni ich bezpečnosť a rieši ich problémy organizačného či sociálneho charakteru.

7.7. Súťažiaci prihlásením do súťaže vyhlasujú, že ich súťažné dielo má vysporiadané všetky práva viažuce sa k tomuto dielu, najmä autorské práva a nezasahuje do práv a právom chránených záujmov tretích osôb.

7.8. Súťažiaci prihlásením do súťaže udeľuje Národnému osvetovému centru a organizátorom jednotlivých kôl súťaže bezodplatný súhlas na použitie svojho umeleckého výkonu v zmysle príslušných ustanovení Autorského zákona, a to najmä na vyhotovenie originálu i rozmnoženiny záznamu umeleckého výkonu, verejný prenos umeleckého výkonu a sprístupňovanie záznamu umeleckého výkonu verejnosti, na účely šírenia osvetovej činnosti v pôsobnosti organizátorov jednotlivých kôl súťaže a Národného osvetového centra. Súťažiaci zároveň súhlasí s použitím svojej podobizne na propagačné účely.

7.9. Súťažiaci vyhlasujú, že sa oboznámili s podmienkami spracúvania osobných údajov Národným osvetovým centrom, ktoré je dostupné na www.nocka.sk alebo v Národnom osvetovom centre.

1. Organizačný poriadok celoštátnej postupovej súťaže a prehliadky detskej dramatickej tvorivosti je zaregistrovaný na Ministerstve školstva, vedy, výskumu a športu Slovenskej republiky pod číslom 2017-9684/34359:6-10A0 a je účinný od 1. januára 2018. [↑](#footnote-ref-1)
2. V ostatných prípadoch sa stáva základným stupňom súťaže krajské kolo. [↑](#footnote-ref-2)
3. Medzi stupňami súťaže môže kolektív v súťažnom vystúpení robiť úpravy na základe odporúčaní odbornej poroty. [↑](#footnote-ref-3)
4. Národné osvetové centrum, spolu s ďalšími odborníkmi rozhodne podľa dramaturgickej koncepcie a možností, či je možné návrhy prijať. [↑](#footnote-ref-4)
5. Organizátor krajskej prehliadky určí organizátorovi regionálneho kola, aký môže byť najvyšší počet udelených návrhov na postup do krajského kola. [↑](#footnote-ref-5)